32003R0626
L 090/32
JURNALUL OFÍCIAL AL UNIUNII EUROPENE
REGULAMENTUL (CE) NR. 626/2003 AL COMISIEI
din 3 aprilie 2003
de modificare a Regulamentului (CE) nr. 2377/2002 privind deschiderea și gestionarea unui contingent tarifar comunitar la importul de orz de bere provenit din țări terțe și de derogare de la Regulamentul (CEE) nr. 1766/92 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței în sectorul cerealelor (1), astfel cum a fost modificat ultima dată prin Regulamentul (CE) nr. 1666/2000 (2), în special articolul 12 alineatul (1),
având în vedere Decizia Consiliului din 19 decembrie 2002 privind încheierea Acordului sub forma unui schimb de scrisori între Comunitatea Europeană și Statele Unite ale Americii pentru modificarea concesiilor prevăzute pentru sectorul cerealelor în lista CXL anexată la Acordul General pentru Tarife și Comerț (GATT) (3), în special articolul 2,
având în vedere Decizia Consiliului din 19 decembrie 2002 privind încheierea Acordului sub forma unui schimb de scrisori între Comunitatea Europeană și Canada, conform articolului XXVIII din Acordul General pentru Tarife și Comerț (GATT), pentru modificarea concesiilor prevăzute pentru sectorul cerealelor în lista comunitară CXL anexată la GATT (3), în special articolul 2,
întrucât:
(1)
Regulamentul (CE) nr. 2377/2002 al Comisiei (4), astfel cum a fost modificat ultima dată prin Regulamentul (CE) nr. 159/2003 (5), deschide un contingent tarifar de 50 000 tone de orz de bere inclus în poziția tarifară SH 1003 00. Articolul 7 alineatul (2) din regulamentul menționat anterior, referitor la garanții, permite operatorilor să evite pierderea garanției atunci când importatorii sunt în măsură să prezinte un nou certificat de import eliberat în cadrul contingentului de orz gestionat de Regulamentul (CE) nr. 2376/2002 al Comisiei (6), astfel cum a fost modificat ultima dată prin Regulamentul (CE) nr. 539/2003 (7).
(2)
Dat fiind faptul că o asemenea posibilitate determină anumite dificultăți practice la nivelul vămii și permite o utilizare abuzivă a contingentului tarifar în cauză, se cuvine a abroga această dispoziție.
(3)
Pentru a rezolva dificultățile practice determinate de prelucrarea în vamă a importurilor de orz de bere în cazurile în care sunt eliberate certificate de conformitate, se cuvine a modifica dispozițiile regulamentului menționat anterior referitoare la procedura de certificare pentru acest produs.
(4)
În cadrul contingentului tarifar pentru grâu comun și orz, se cuvine a armoniza datele de prezentare a cererilor în toate statele membre, pentru a ține seama de zilele de sărbătoare națională și pentru a reduce durata de valabilitate a certificatelor de import. Se cuvine a prevedea aplicarea acelorași dispoziții pentru contingentul tarifar la importul de orz de bere.
(5)
Se impune modificarea corespunzătoare a Regulamentului (CE) nr. 2377/2002.
(6)
Măsurile prevăzute de prezentul regulament sunt în conformitate cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CE) nr. 2377/2002 se modifică după cum urmează:
1.
Articolul 7 alineatul (2) se înlocuiește cu următorul text:
„(2) Atunci când nu sunt îndeplinite criteriile de calitate și/sau condițiile de transformare menționate la articolele 5 și 6 din prezentul regulament, garanția referitoare la certificatul de import menționată la articolul 10 litera (a) din Regulamentul (CE) nr. 1162/95 și garanția suplimentară menționată la articolul 6 alineatul (2) litera (b) din prezentul regulament rămân în vigoare.”
2.
La articolul 8 ultima teză, termenii „și semnăturilor” se elimină.
3.
La articolul 9 alineatul (2), primul paragraf se înlocuiește cu următorul text:
„(2) În ziua depunerii cererilor de certificate, până la ora 18, ora Bruxelles-ului, autoritățile competente transmit prin fax Comisiei o comunicare în conformitate cu modelul prevăzut în anexa II, precum și cantitatea totală care rezultă din suma cantităților indicate în cererile de certificat de import.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 aprilie 2003.